Diari Oficial de la Generalitat Valenciana


Sumari del DOGV 2362, del 07-10-1994 (1994/832596)

RESOLUCIÓ de 4 d'octubre de 1994, del conseller de Sanitat i Consum, relativa a les condicions per a l'execució de la prestació farmacèutica a través de les oficines de farmàcia.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   2362

Data del DOGV
:   07-10-1994

Secció del DOGV
:   ALTRES DISPOSICIONS

Número del document
:   1994/832596


Data del document
:   04-10-1994

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 4 d'octubre de 1994, del conseller de Sanitat i Consum, relativa a les condicions per a l'execució de la prestació farmacèutica a través de les oficines de farmàcia. [94/6844]  
El 27 d'abril d'enguany es va constituir la comissió negociadora del concert pel qual es fixen les condicions per a l'execució de la prestació farmacèutica a través de les oficines de farmàcia a la Comunitat Valenciana entre la Conselleria de Sanitat i Consum i els col·legi oficials de farmacèutics d'Alacant, Castelló i València.  
A més de la sessió constitutiva, celebrada aqueix dia, s'han continuat produint reunions de l'esmentada comissió els dies 25 de maig, 28 de juny, 27 de juliol, 12 de setembre, 21 de setembre, 21 de setembre i 26 de setembre d'enguany.  
Després d'aquestes set reunions s'ha mantingut una falta d'acord entre la representació d'aquesta Conselleria i la dels col·legis professionals, i no és previsible, per l'estat actual de les negociacions, que tal acord puga efectuar-se en un termini de temps raonable i, per tant, que es puga signar.  
Davant d'això, aquesta Conselleria dictà la resolució de 27 de setembre de 1994, emesa a l'empara del vigent text refós de la Llei General de la Seguretat Social, de 20 de juny de 1994, i dels preceptes que aquesta llei ha mantingut en vigor de l'anterior text refós. Mitjançant l'esmentada resolució es constituí la comissió prevista en l'esmentada legislació precisament, a fi de donar solució a la situació que es produeix amb la manca d'acord en la negociació del concert de fixació de les condicions per a l'execució de la prestació farmacèutica a través de les oficines de farmàcia, donant participació en aquesta comissió a la representació dels col·legis oficials de farmacèutics de la Comunitat Valenciana i, convocant la primera sessió, alhora constitutiva i decisòria, per a dos dies després, considerada la urgència de donar definitiva solució al règim de dispensació de productes i especialitats farmacèutiques als beneficiaris de la Seguretat Social.  
Per un escrit de 28 de setembre, els tres presidents dels col·legis oficials de farmacèutics de la Comunitat Valenciana manifesten la seua decisió de no acudir a la reunió de la comissió esmentada en el paràgraf anterior, prevista per al dia següent, 29 de setembre, insistència que efectivament es produí, en entendre que la comissió no té cap base o suport legal, declarant-se, tanmateix, disposats, els tres sotasignats d'aquell escrit, a mantenir una voluntat negociadora fins assolir la signatura d'un concert.  
Com aquesta Conselleria declarà en la seua resolució de 27 de setembre, les decisions que s'hi adoptaren ho foren amb motiu d'una evident i constatada manca d'acord, la qual cosa feia necessari posar en marxa els mecanismes supletoris establerts en la legislació per a tal cas. La comissió que s'establí en la sessió esmentada del 27 d'abril de 1994 ha demostrat ser inservible, i no ha conduït a la signatura d'un nou concert, com era el seu objectiu.  
Per això, fent ús de les seues competències, i en defensa de l'interès sanitari i dels drets dels usuaris de la Seguretat Social, aquesta Conselleria adopta les següents decisions:  
Primera  
Donar per concloses amb data 27 de setembre de 1994, sobre la base de la resolució de la mateixa data, les negociacions mantingudes per la comissió negociadora constituïda el 27 d'abril de 1994.  
Segona  
En conseqüència, considerar sense vigor, des de la mateixa data, l'acord segon de l'acta número quatre de l'esmentada comissió corresponent a la sessió de 27 de juliol de 1994, que textualment deia:  
«Mentre es concloguen amb la dita signatura les presents negociacions, les relacions entre la Conselleria de Sanitat i Consum i el Servei Valencià de Salut i les oficines de farmàcia, es regiran d'acord amb el concert de data 13 de juliol de 1988, tant en els aspectes assistencials, jurídics com econòmics.»  
Tercera  
Que les condicions per a l'execució de la prestació farmacèutica a través de les oficines de farmàcia a la Comunitat Valenciana siguen negociades, per a produir efectes retroactius des de l'1 de gener de 1994, per representants d'aquesta Conselleria i, si ho estimen convenient, dels col·legis oficials de farmacèutics d'Alacant, Castelló i València, d'acord amb el que preveu l'ordenament jurídic vigent.  
Quarta  
El text que redacten conjuntament els representants de les esmentades institucions públiques haurà d'estar elaborat i aprovat pels col·legis de farmacèutics abans del 20 d'octubre de 1994, per a poder ser sotmès per aquest conseller a la consideració del Govern Valencià.  
Cinquena  
Si en la data esmentada no s'haguera complert el que estableix l'article anterior, per aquesta Conselleria se sotmetrà l'assumpte al Govern Valencià a fi que adopte la decisió que considere pertinent segons el que disposa l'article 88.1 d) de la Llei del Medicament.  
Sisena  
Que es publique aquest acte en el Diari Oficial de la Generalitat Valenciana.  
A més, que es notifique aquesta resolució a les persones interessades, amb l'advertiment que posa fi a la via administrativa i que hi poden interposar un recurs contenciós administratiu en el termini de dos mesos comptadors des de l'endemà de la data de la seua notificació, davant la sala contenciosa administrativa del Tribunal Superior de Justícia de la Comunitat Valenciana.  
València, 4 d'octubre de 1994.- El conseller de Sanitat i Consum: Joaquín Colomer Sala.